
	KUMMISSJONI TAL-KOMUNITAJIET EWROPEJ


Brussel 18.02.2005
KUMM(2005) 53 finali
 
Proposta għal

RAKKOMANDAZZJONI TAL-KUNSILL

dwar azzjonijiet ta’ prijorità biex tiżdied il-kooperazzjoni fil-qasam ta’ l-arkivji fl-Ewropa

(preżentata mill-Kummissjoni)

MEMORANDUM TA' SPJEGAZZJONI

Fis-6 ta’ Mejju, 2003, il-Kunsill tal-Ministri ta’ l-Unjoni Ewropea ħareġ riżoluzzjoni dwar l-arkivji fl-Istati Membri
. Din ir-riżoluzzjoni stiednet lill-Kummissjoni biex tlaqqa’ grupp ta’ esperti, li kellu anki jkun rappreżentattiv ta’ l-Istati Membri l-ġodda, bil-għan li jkunu mgħarbla għadd ta’ kwistjonijiet dwar is-sitwazzjoni ta' l-arkivji fl-Unjoni Ewropea, u biex jippreżenta rapport lill-Kunsill li jkun jinkludi orjentamenti lejn kooperazzjoni akbar fil-futur dwar l-arkivji, fuq livell Ewropew. 

Ir-Riżoluzzjoni tas-6 ta’ Mejju, 2003, tkompli fejn ħalliet riżoluzzjoni aktar bikrija tal-Kunsill, ta' l-14 ta' Novembru, 1991
. Din ir-riżoluzzjoni ta’ l-14 ta’ Novembru, 1991, issarrfet f’rapport minn grupp ta’ esperti, L-Arkivji fl-Unjoni Ewropea
, li ġie ppreżentat lill-Kunsill fl-1993. Lil hinn minn dan ir-rapport, il-Kunsill, fil-Konklużjonijiet tiegħu tas-17 ta’ Ġunju, 1994
, saħaq fuq l-importanza ta’ l-arkivji bħala parti minn wirt l-Ewropa, u laħaq qbil dwar l-importanza ta’ kooperazzjoni akbar fil-qasam ta’ l-arkivji. Dawn il-konklużjonijiet tal-Kunsill kienu katalist importanti biex tisseddaq il-kooperazzjoni bejn is-servizzi ta’ l-arkivji fl-Ewropa f’dawn l-aħħar għaxar snin.

Mill-1993 lil hawn, it-teknoloġija ta’ l-informatika u l-komunikazzjoni għamlu progress mgħaġġel u kontinwu, u dan kellu effetti diretti fuq kif jinżammu d-dokumenti u l-arkivji. Barra minn dan, tul dan il-perjodu, l-Unjoni Ewropea kibret minn 12 għal 25 Stat Membru. Ħafna mill-Istati Membri, u tabilħaqq l-Istituzzjonijiet ta’ l-Unjoni Ewropea nfushom, daħħlu ħafna tibdil fil-liġijiet tagħhom bl-iskop li jagħtu garanzija liċ-ċittadini ta’ aċċess aħjar għall-informazzjoni u d-dokumenti. Kibret ħafna wkoll l-importanza tat-twassil ta’ l-informazzjoni bejn il-pajjiżi. Dawn l-iżviluppi kellhom konsegwenzi sinifikanti fil-mod kif jinżammu d-dokumenti u l-arkivji, u wasslu biex ikun hawn għarfien akbar tal-ħtieġa li tiżdied il-kooperazzjoni f’dan il-qasam bejn l-Istati Membri u l-Istituzzjonijiet ta’ l-UE.

Għaldaqstant, il-Kummissjoni laqgħet pożittivament ir-riżoluzzjoni tal-Kunsill tas-6 ta’ Mejju, 2003, li ratha bħala opportunità biex ikunu indirizzati l-kwistjonijiet dwar iż-żamma tad-dokumenti u l-arkivji fl-Unjoni Ewropea mkabbra. B’risposta għar-riżoluzzjoni tal-Kunsill, grupp magħmul minn esperti minn kull wieħed mill-25 Stat Membru, għenu lill-Kummissjoni fit-tħejjija ta’ Rapport dwar l-Arkivji fl-Unjoni Ewropea mkabbra. Dan ir-Rapport qed jiġi ppreżentat lill-Kunsill, flimkien mal-proposta mehmuża tal-Kummissjoni, għal rakkomandazzjoni tal-Kunsill dwar azzjonijiet ta’ prijorità biex titkattar il-kooperazzjoni dwar l-arkivji fl-Ewropa.

Ir-Rapport jiddeskrivi s-sitwazzjoni preżenti ta’ l-arkivji pubbliċi fl-Istati Membri u l-Istituzzjonijiet ta’ l-Unjoni Ewropea, kif ukoll kif x’aktarx li tiżviluppa ż-żamma tad-dokumenti u l-arkivji, u r-rwol tas-servizzi ta’ l-arkivji, fis-seklu 21.

B’konformità mar-riżoluzzjoni tal-Kunsill tas-6 ta’ Mejju, 2003, ir-Rapport jinkludi għadd ta’ indikazzjonijiet għal aktar kooperazzjoni dwar l-arkivji fil-futur, kif ukoll xi suġġerimenti għal azzjonijiet konkreti fil-qasam ta' l-arkivji fuq livell Ewropew
.

L-azzjonijiet ta’ prijorità msemmija fir-Rapport jinkludu miżuri biex ma ssirx ħsara lil dokumenti, jew biex il-ħsara titnaqqas, jew biex ma jintilfux arkivji minħabba diżastri naturali jew ta’ tip ieħor, u dan billi jittieħed kont ta’ l-esperjenza ta’ diżastri naturali bħal ma kien l-għargħar ta’ dan l-aħħar f’pajjiżi Ewropej differenti. Qed ikun propost ukoll li l-ħarsien ta’ dokumenti u arkivji jittejjeb permezz ta’ miżuri biex titjieb il-kwalità, u jitjiebu l-ispeċifikazzjonijiet tal-bini fejn l-arkivji jinżammu. Il-kooperazzjoni dwar l-arkivji għandha tissaħħah speċjalment fil-qasam ta’ l-awtentiċità, il-preservazzjoni għal żmien twil, u l-aċċessibiltà għal dokumenti u arkivji elettroniċi. Saru wkoll suġġerimenti biex jittieħdu miżuri kontra s-serq ta' arkivji, u biex isiru arranġamenti għar-rkupru ta’ dokumenti misruqa. Saret ukoll proposta biex jinħoloq portal ta’ l-UE għall-wirt arkivjali ta’ l-Unjoni mkabbra, b’mod li jkun hemm aċċess eħfef għall-arkivji, anki minn pajjiż għall-ieħor, miċ-ċittadini ta’ l-Unjoni Ewropea.

Dawn l-azzjonijiet ta' prijorità għandhom ikunu implimentati permezz ta’ koordinazzjoni msaħħa, tqassim ta’ informazzjoni, u ta’ tpartit ta’ prassi tajba fuq livell Ewropew. Biex jintlaħaq dan l-iskop, ir-Rapport jipproponi l-ħolqien ta’ Grupp ta’ Arkivisti ta' l-Istati membri ta' l-UE u l-Istitutzzjonijiet ta’ l-UE. Dan il-Grupp ikun jista’ jara li t-tpartit ta’ informazzjoni tabilħaqq isir, u jfittex li jkattar il-kooperazzjoni fil-qasam ta’ l-arkivji, fuq il-bażi ta’ qbil ġenerali u fir-rispett sħiħ tal-prinċipju tas-sussidjarjetà. Huwa jkun jista’ jikkonċentra fuq l-azzjonijiet konkreti indikati fir-rapport u b’mod partikolari fuq l-azzjonijiet ta’ prijorità msemmija hawn fuq. Il-Grupp ta’ l-Arkivisti għandu l-ħsieb li jħejji, wara perjodu ta’ tliet snin, l-ewwel rapport dwar il-progress fuq dawn l-azzjonijiet ta' prijorità għall-arkivji fl-Ewropa.

Proposta għal

RAKKOMANDAZZJONI TAL-KUNSILL

dwar azzjonijiet ta’ prijorità biex tiżdied il-kooperazzjoni fil-qasam ta’ l-arkivji fl-Ewropa

IL-KUNSILL TA' L-UNJONI EWROPEA,

Wara li kkunsidra t-Trattat li jistabbilixxi l-Komunità Ewropea, u b'mod partikolari it-tieni inċiż ta' l-Artikolu 151 (5) tiegħu,

Wara li kkunsidra l-proposta mill-Kummissjoni,

Billi:

(1)
Bħala riżultat tar-Riżoluzzjoni tal-Kunsill u tal-Ministri tal-Kultura, imlaqqa’ fil-Kunsill fl-14 ta’ Novembru, 1991, fuq l-arranġamenti dwar l-arkivji
, u l-Konklużjonijiet tal-Kunsill tas-17 ta’ Ġunju, 1994 dwar kooperazzjoni akbar fil-qasam ta’ l-arkivji
, sar progress inizjali lejn kooperazzjoni akbar bejn l-Istati Membri fil-qasam ta’ l-arkivji. 

(2)
Ir-Riżoluzzjoni tal-Kunsill tas-6 ta’ Mejju, 2003, dwar l-arkivji fl-Istati Membri
 tisħaq fuq l-importanza ta’ l-arkivji biex tinftiehem l-istorja u l-kultura ta’ l-Ewropa, kif ukoll għat-tħaddim demokratiku ta’ soċjetà fi ħdan il-qafas tat-tkabbir ta’ l-Unjoni fl-1 ta’ Mejju, 2004.

(3)
Saru laqgħat multi-dixxiplinarji, fi ħdan qafas Komunitarju, dwar il-problemi li jeżistu fiż-żamma, il-ħarsien u l-aċċess għal materjal miżmum b’mezzi tekniċi, bil-parteċipazzjoni ta’ amministrazzjonijiet pubbliċi u servizzi nazzjonali ta’ l-arkivji, kif ukoll ta’ rappreżentanti mill-oqsma ta’ l-industrija u tar-riċerka. 

(4)
Ir-Riżoluzzjoni tal-Kunsill tas-6 ta’ Mejju, 2003 saħqet fuq il-ħtieġa li jsir aktar żvilupp fl-użu ta’ mezzi pprovduti mit-teknoloġija ta’ l-informatika u l-komunikazzjoni fil-qasam ta’ l-arkivji.

(5)
Il-Kummissjoni tissottolinea l-ħidma li twettqet mill-istituzzjonijiet ta’ l-Unjoni fil-qasam speċifiku ta’ l-arkivji ċinematografiċi fl-Ewropa, fosthom bir-Riżoluzzjoni tal-Kunsill ta’ l-24 ta’ Novembru, 2003
 dwar id-depożitu ta’ xogħlijiet ċinematografiċi fl-Unjoni Ewropea u l-Proposta tal-Kummissjoni għal Rakkomandazzjoni tal-Parlament Ewropew u tal-Kunsill dwar il-wirt ċinematografiku u l-kompetittività ta’ attivitajiet industrijali relatati, tas-16 ta’ Marzu, 2004.

(6)
Fir-Riżoluzzjoni tas-6 ta’ Mejju, 2003, il-Kunsill stieden ukoll lill-Kummissjoni biex tissottometti rapport dwar is-sitwazzjoni preżenti u l-iżvilupp futur ta’ l-arkivji fl-Unjoni mkabbra. Ir-“Rapport dwar l-arkivji fl-Unjoni Ewropea mkabbra”, li tfassal minn grupp ta’ esperti mill-Istati Membri, u li tlesta f’Ġunju, 2004, huwa bażi soda għal aktar żvilupp ta’ l-arkivji fl-Ewropa. Huwa jinkludi, fuq it-talba tal-Kunsill, proposti għal azzjonijiet prattiċi u linji gwida bil-ħsieb li tiżdied il-kooperazzjoni fuq livell Ewropew fil-qasam ta’ l-arkivji,
B’DAN JIRRAKKOMANDA:

A.
Il-miżuri li ġejjin fil-qasam ta’ l-arkivji għandhom jitwettqu mill-Istati Membri u l-istituzzjonijiet ta’ l-Unjoni fis-snin li ġejjin, fl-ordni ta’ prijorità murija:

(1)
L-arkivji fl-Ewropa għandhom ikunu mħarsa, u m’għandhiex issirilhom ħsara:
· jiġi żviluppat pjan ta’ azzjoni li jitqies bħala mudell biex jinġiebu ‘l quddiem miżuri biex id-dokumenti u l-arkivji ma ssirilhomx ħsara minħabba xi diżastru naturali, jew xi aċċident ieħor li jagħmel il-ħsara.

· jinġiebu ‘l quddiem azzjonijiet madwar il-Komunità kollha biex jitħarsu u jkunu restawrati dokumenti u arkivji li tkun saritilhom il-ħsara.

· jitfasslu u jinġiebu ‘l quddiem, mis-servizzi ta’ l-arkivji nazzjonali ta’ l-Istati Membri, kif ukoll mis-servizzi ta’ l-arkivji ta' l-istituzzjonijiet ta' l-Unjoni, livelli u speċifikazzjonijiet għall-kostruzzjoni ta' binjiet ġodda maħsuba apposta biex fihom jitqiegħdu l-arkivji.

(2)
Tisħiħ ta’ kooperazzjoni inter-dixxiplinarja Ewropea dwar dokumenti u arkivji elettroniċi:

· tiżdied il-kooperazzjoni għat-tħaris ta’ l-awtentiċità, il-ħarsien għal żmien twil, u l-possibiltà ta’ aċċess għal dokumenti u arkivji elettroniċi, b’mod partikolari billi jiġu aġġornati u estiżi l-ħtiġijiet preżenti għat-twaqqif ta’ sistemi elettronici taż-żamma ta’ dokumenti u arkivji, bħal ma hi l-MoReq (Ħtiġijiet-mudell għal dokumenti elettroniċi u sistemi ta’ żamma ta’ dokumenti u arkivji elettroniċi), li jippromwovu amministrazzjoni pubblika aħjar u billi jibqgħu jiġu organizzati l-laqgħat DLM
 dwar dokumenti u arkivji elettroniċi.

(3)
Jitwaqqaf u jinżamm Portal fuq l-Internet għad-dokumenti u l-arkivji fl-Ewropa:

· ikun ipprovdut, permezz tas-servizzi ta' l-arkivji nazzjonali ta' l-Istati Membri u s-servizzi ta' l-arkivji ta' l-istituzzjonijiet ta' l-Unjoni, Portal fuq l-Internet li jkun jista' jagħti aċċess eħfef u minn pajjiż għall-ieħor għad-dokumenti u l-arkivji ta’ l-Istati Membri u l-istituzzjonijiet ta’ l-Unjoni. Dan il-Portal fuq l-Internet jista' jkun ospitat mis-servizz ta’ l-arkivji nazzjonali ta’ Stat Membru wieħed.

(4)
Titmexxa ‘l quddiem l-aħjar prassi, għal dak li għandu x’jaqsam mal-liġi nazzjonali u Ewropea, dwar iż-żamma ta’, u l-aċċess, għad-dokumenti u l-arkivji:

· Is-servizzi ta' l-arkivji nazzjonali ta' l-Istati Membri u s-servizzi ta' l-arkivji ta' l-istituzzjonijiet ta' l-Unjoni għandhom iżommu għajnejhom fuq l-abbozzi ta' liġijiet ġodda li jkunu se jgħaddu f’dak il-qasam f’xi wieħed mill-Istati Membri, bil-għan li jidentifikaw l-aħjar prassi, speċjalment f’dak li għandu x’jaqsam mal-ħtiġijiet dwar iż-żamma ta’, u l-aċċess, għad-dokumenti u l-arkivji.

· l-informazzjoni dwar il-leġiżlazzjoni arkivjali u leġiżlazzjoni oħra relatata, sew fuq il-livell nazzjonali kif ukoll fuq dak Komunitarju, għandha tinġabar flimkien billi jitwaqqaf database biex titħajjar il-firxa ta’ dik il-leġiżlazzjoni. Dan id-database jista' jkun ospitat mis-servizz ta’ l-arkivji nazzjonali ta’ Stat Membru wieħed.

(5)
Jidħlu miżuri biex ma jsirx serq ta’ dokumenti arkivjali:

· jitfassal pjan ta' azzjoni u linji gwida komuni mis-servizzi nazzjonali ta' l-arkivji ta' l-Istati Membri, li bihom ikun jista' jsir it-tpartit ta' l-informazzjoni u l-aħjar prassi, b’mod li jkun miġġieled is-serq ta’ dokumenti arkivjali u li titħaffef is-sejba ta’ dokumenti misruqa.

B.
L-Istati Membri u l-istituzzjonijiet ta' l-Unjoni għandhom flimkien imexxu ‘l quddiem l-implimentazzjoni ta’ miżuri ta’ prijorità identifikati fir-“Rapport dwar l-arkivji fl-Unjoni Ewropea mkabbra”, ta’ Ġunju, 2004, imsemmi f’punt A ta’ din ir-rakkomandazzjoni. Mhux mistenni li l-implimentazzjoni ta’ dawn il-miżuri jkollha xi implikazzjonijiet fuq il-baġit ta’ l-Unjoni.

C.
Jitwaqqaf Grupp ta’ l-Arkivji Ewropej, magħmul minn esperti mill-Istati Membri u mill-istituzzjonijiet ta’ l-Unjoni biex jara li titwettaq il-kooperazzjoni u l-koordinazzjoni dwar ħwejjeġ ġenerali li għandhom x’jaqsmu ma’ l-arkivji, u biex ikompli jsegwi l-ħidma msemmija fir-“Rapport dwar l-arkivji fl-Unjoni Ewropea mkabbra”, ta’ Ġunju, 2004, u b’mod partikolari l-miżuri ta’ prijorità msemmija fil-punt A ta’ din ir-rakkomandazzjoni. 

D.
Mhux aktar tard minn tliet snin wara d-data tal-pubblikazzjoni ta’ din ir-rakkomandazzjoni, il-Grupp ta’ l-Arkivji Ewropej għandu jissottometti rapport dwar il-progress lejn l-implimentazzjoni tal-miżuri ta’ prijorità msemmija f’punt A.

Magħmul fi Brussell,


F'isem il-Kunsill


Il-President

